Kommissionens forordning (EF) nr. 1460/2003

af 18. august 2003

om fastsættelse for produktionsårene 2003/04, 2004/05 og 2005/06 af gennemførelsesbestemmelser til Rådets forordning (EF) nr. 1260/2001 for så vidt angår raffineringsindustriens forventede maksimale råsukkerbehov

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), ændret ved Kommissionens forordning (EF) nr. 680/2002(2), særlig artikel 39, stk. 6, og artikel 41, stk. 2, og

ud fra følgende betragtninger:

(1) Artikel 39 i forordning (EF) nr. 1260/2001 indeholder bestemmelser, der tager sigte på en hensigtsmæssig forsyning af Fællesskabets raffinaderier som defineret i forordningens artikel 7, stk. 4, fjerde afsnit, herunder de bestemmelser, der gælder, hvis raffineringsindustriens forventede maksimale behov overskrides.

(2) For at sikre, at bestemmelserne om de forventede maksimale behov som fastsat i artikel 39, stk. 2, i forordning (EF) nr. 1260/2001 overholdes, er det nødvendigt at fastsætte foranstaltninger, der gør det muligt for medlemsstaterne at registrere oplysninger herom og meddele disse til Kommissionen.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

1. Med henblik på anvendelse af den sanktion, der er nævnt i artikel 39, stk. 4, i forordning (EF) nr. 1260/2001, forstås der ved overskridelse af de forventede maksimale behov summen af de mængder af:

a) præferenceråsukker AVS-Indien, der er importeret i henhold til afsnit II i Kommissionens forordning (EF) nr. 1159/2003(3)

b) særligt præferencesukker, der er importeret i henhold til afsnit III i forordning (EF) nr. 1159/2003

c) CXL-indrømmelsessukker, der er importeret i henhold til afsnit IV i forordning (EF) nr. 1159/2003

d) råsukker fra de franske oversøiske departementer

e) råsukker i de toldkontingenter, der er åbnet til fordel for de mindst udviklede lande i henhold til Kommissionens forordning (EF) nr. 1381/2002(4)

f) eventuelt råsukker af roer som omhandlet i artikel 38, stk. 5, i forordning (EF) nr. 1260/2001

som rent faktisk er raffineret i raffinaderier ud over de forventede behov, der er fastsat i artikel 39, stk. 2, i forordning (EF) nr. 1260/2001, eller efter nedsættelse i overensstemmelse med samme artikels stk. 5.

2. De medlemsstater, der er nævnt i artikel 39, stk. 2, i forordning (EF) nr. 1260/2001 beregner inden den 1. november i hvert produktionsår de mængder sukker, der er raffineret i det foregående produktionsår af de raffinaderier, der er nævnt i artikel 7, stk. 4, i forordning (EF) nr. 1260/2001, idet de mængder råsukker, der er nævnt i stk. 1, omregnes til mængder udtrykt som hvidt sukker.

Den omregning, der henvises til i første afsnit, foretages efter metoden i punkt II, nr. 3, i bilag I til forordning (EF) nr. 1260/2001 på grundlag af råsukkerets faktiske polariseringsgrad, der om nødvendigt er kontrolleret af de nationale myndigheder efter den polaritmiske metode, og som udtrykkes med seks decimaler.

Artikel 2

1. Inden den 1. december i hvert produktionsår meddeler de medlemsstater, der er nævnt i artikel 39, stk. 2, i forordning (EF) nr. 1260/2001 Kommissionen følgende:

a) de mængder sukker, der er nævnt i artikel 1, stk. 1, i nærværende forordning, som faktisk blev raffineret i det foregående produktionsår opgivet i vægten af sukkeret i foreliggende stand og udtrykt som hvidt sukker i overensstemmelse med samme artikels stk. 2

b) i givet fald de mængder, for hvilke der anvendes sanktioner som fastsat i artikel 39, stk. 4, i forordning (EF) nr. 1260/2001.

2. Meddelelserne i stk. 1 fremsendes elektronisk på de formularer, som Kommissionen til det formål sender til medlemsstaterne.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. august 2003.

På Kommissionens vegne

Franz Fischler

Medlem af Kommissionen

(1) EFT L 178 af 30.6.2001, s. 1.

(2) EFT L 104 af 20.4.2002, s. 26.

(3) EUT L 162 af 1.7.2003, s. 25.

(4) EFT L 200 af 30.7.2002, s. 14.